Document ID: 32005D0953

DEĊIŻJONI TAL-KUNSILL
ta’ l-20 ta’ Diċembru 2005
dwar il-konklużjoni ta' ftehim fil-forma ta’ skambju ta' ittri bejn il-Komunità Ewropea u t-Tajlandja skond l-Artikolu XXVIII tal-GATT 1994 dwar il-modifika ta' konċessjonijiet fir-rigward tar-ross previsti fl-Iskeda CXL tal-KE annessa mal-GATT 1994
(2005/953/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1)
Fis-26 ta' Ġunju 2003, il-Kunsill awtorizza lill-Kummissjoni biex tiftaħ negozjati taħt l-Artikolu XXVIII tal-GATT 1994 bil-ħsieb li jiġu mmodifikati ċerti konċessjonijiet għar-ross. Għaldaqstant, il-Kommunità Ewropea nnotifikat lid-WTO fit-2 ta' Lulju 2003 bl-intenzjoni tagħha li timmodifika ċerti konċessjonijiet fl-Iskeda CXL tal-KE.
(2)
In-negozjati tmexxew mill-Kummissjoni b’konsultazzjoni mal-Kumitat stabbilit bl-Artikolu 133 tat-Trattat u fil-qafas tad-direttivi ta' negozjar maħruġa mill-Kunsill.
(3)
Il-Kummissjoni nnegozjat ma' l-Istati Uniti ta' l-Amerika, li għandha interess prinċipali fil-forniment tal-prodotti tal-kodiċi HS 1006 20 (ross bla ħliefa) u interess sostanzjali fil-forniment tal-prodotti tal-kodiċi HS 1006 30 (ross mitħun), it-Tajlandja, li għandha interess prinċipali fil-forniment tal-prodotti tal-kodiċi HS 1006 30 (ross mitħun) u interess sostanzjali fil-forniment tal-prodotti tal-kodiċi HS 1006 20 (ross bla ħliefa) u l-Indja u l-Pakistan, li t-tnejn għandhom interess sostanzjali fil-forniment tal-prodotti tal-kodiċi HS 1006 20 (ross bla ħliefa).
(4)
Il-ftehimiet ma' l-Indja u l-Pakistan ġew approvati f'isem il-Komunità bid-Deċiżjonijiet 2004/617/KE (1) u 2004/618/KE (2) rispettivament. Rata tariffarja ġdida għar-ross bla ħliefa (Kodiċi NM 1006 20) u r-ross mitħun (Kodiċi NM 1006 30) kienet iffissata bid-Deċiżjoni 2004/619/KE (3). Il-ftehim ma' l-Istati Uniti kien approvat bid-Deċiżjoni 2005/476/KE (4).
(5)
Il-Kummissjoni issa nnegozjat b'suċċess ftehim fil-forma ta’ skambju ta’ ittri bejn il-Komunità Ewropea u t-Tajlandja li għalhekk għandu jiġi approvat.
(6)
Sabiex jiġi żgurat li l-ftehim ikun jista' jiġi applikat bis-sħiħ sa mill-1 ta' Settembru 2005 u sakemm jiġi emendat ir-Regolament tal-Kunsill (KE) Nru 1785/2003 tad-29 ta' Settembru 2003 dwar l-organizzazzjoni komuni tas-suq tar-ross (5), il-Kummissjoni għandha tiġi awtorizzata tadotta derogi temporanji minn dak ir-Regolament u li tadotta l-miżuri implimentattivi meħtieġa.
(7)
Il-miżuri meħtieġa għall-implimentazzjoni ta' din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat implimentattivi mogħtija lill-Kummissjoni (6),
IDDECIEDA KIF GEJ:
Artikolu 1
Il-ftehim fil-forma ta' skambju ta' ittri bejn il-Komunità Ewropea u t-Tajlandja skond l-Artikolu XXVIII tal-GATT 1994 dwar il-modifika ta' konċessjonijiet fir-rigward tar-ross previsti fl-Iskeda CXL tal-KE annessa mal-GATT 1994 huwa b'dan approvata f'isem il-Komunità.
It-test tal-ftehim huwa anness ma' din id-Deċiżjoni.
Artikolu 2
1. Sa fejn ikun meħtieġ biex tippermetti l-applikazzjoni sħiħa tal-ftehim sa mill-1 ta' Settembru 2005, il-Kummissjoni tista' tidderoga mir-Regolament (KE) Nru 1785/2003, skond il-proċedura msemmija fl-Artikolu 3(2) ta' din id-Deċiżjoni, sakemm dak ir-Regolament jiġi emendat u, fi kwalunkwe każ, mhux aktar tard mit-30 ta' Ġunju 2006.
2. Il-Kummissjoni għandha tadotta r-regoli dettaljati għall-implimentazzjoni tal-ftehim skond il-proċedura stabbilita fl-Artikolu 3(2) ta' din id-Deċiżjoni.
Artikolu 3
1. Il-Kummissjoni għandha tkun assistita mill-Kumitat ta' Tmexxija għaċ-Ċereali stabbilit bl-Artikolu 25 tar-Regolament (KE) Nru 1784/2003 (7).
2. Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE.
Il-perijodu previst fl-Artikolu 4(3) tad-Deċiżjoni 1999/468/KE għandu jkun ta' xahar.
3. Il-Kumitat għandu jadotta r-regoli ta' proċedura tiegħu.
Artikolu 4
Il-President tal-Kunsill huwa b'dan awtorizzat jinnomina l-persuna(i) bis-setgħa li t(j)iffirma(w) il-ftehim sabiex tintrabat il-Komunità (8).
Magħmul fi Brussell, 20 ta’ Diċembru 2005.

Labels: 18
17
5
15